b'\n_START_ARTICLE_\nAristide Cavaill\xc3\xa9-Coll\n_START_PARAGRAPH_\nAristide Cavaill\xc3\xa9-Coll (4. helmikuuta 1811 \xe2\x80\x93 13. lokakuuta 1899) oli ranskalainen urkujenrakentaja.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRanskan merkitt\xc3\xa4vimm\xc3\xa4n urkujenrakentajan isois\xc3\xa4 Jean-Pierre Cavaill\xc3\xa9 syntyi vuonna 1743 ja avioitui 1767 espanjalaisen Marie-Fran\xc3\xa7oise Collin kanssa. Liitosta syntyi Toulousessa vuonna 1771 Dominique-Hyacinthe. Espanjalaisen tavan mukaan pojan sukunimeksi tuli Cavaill\xc3\xa9-Coll. Dominique avioitui Jeanne Autardin kanssa ja asettui Montpellier\xe2\x80\x99hen. Avioliitosta syntyiv\xc3\xa4t pojat Vincent 1808 ja Aristide 1811._NEWLINE_Aristide Cavaill\xc3\xa9-Coll siirtyi 1833 Gioacchino Rossinin ehdotuksesta Pariisiin ja rakensi is\xc3\xa4ns\xc3\xa4 ja veljens\xc3\xa4 kanssa l\xc3\xa4hes 500 urut p\xc3\xa4\xc3\xa4asiassa Ranskaan, mutta my\xc3\xb6s Belgiaan, Alankomaihin ja muualle. Tunnetuimpia sijaintipakkoja ovat Pariisin Notre-Dame, Saint-Sulpice, Sainte-Clotilde, \xc3\x89glise de la Madeleine ja La Trinit\xc3\xa9. Urkureina toimineet romantiikan ajan s\xc3\xa4velt\xc3\xa4j\xc3\xa4t Louis Vierne, Charles-Marie Widor, C\xc3\xa9sar Franck, Camille Saint-Sa\xc3\xabns ja Alexandre Guilmant sek\xc3\xa4 uudemman ajan s\xc3\xa4velt\xc3\xa4j\xc3\xa4t Jehan Alain ja Olivier Messiaen ynn\xc3\xa4 monet muut ovat s\xc3\xa4velt\xc3\xa4neet erityisesti Cavaill\xc3\xa9-Coll-uruille.\n_START_SECTION_\nCavaill\xc3\xa9-Coll-uruista\n_START_PARAGRAPH_\nCavaill\xc3\xa9-Coll huomasi, ett\xc3\xa4 k\xc3\xa4ytett\xc3\xa4ess\xc3\xa4 suurempaa ilmanpainetta, jota h\xc3\xa4nen \xc3\xa4\xc3\xa4nikertansa tarvitsivat, koskettimen painaminen tuli l\xc3\xa4hes ylivoimaiseksi useampien \xc3\xa4\xc3\xa4nikertojen ollessa kytkettyn\xc3\xa4. Englantilainen Charles Barker oli keksinyt pneumaattisen vahvistimen, niin sanotun Barker-koneen, joka k\xc3\xa4ytti ilmanpainetta venttiilin avaamiseen. Cavaill\xc3\xa9-Coll paransi t\xc3\xa4t\xc3\xa4 usealla tavalla._NEWLINE_Cavaill\xc3\xa9-Coll-uruissa \xc3\xa4\xc3\xa4nikerrat on jaettu ryhmiin. Jeux de fond sis\xc3\xa4lt\xc3\xa4\xc3\xa4 oktaavi\xc3\xa4\xc3\xa4nikertoja jalkaluvuiltaan 32, 16, 8, 4, 2 ja n\xc3\xa4iden avulla sadaan neutraali perusrekister\xc3\xb6inti. Jeux de combinaison sis\xc3\xa4lt\xc3\xa4\xc3\xa4 kvintti\xc3\xa4\xc3\xa4nikertoja kuten 5 1/3 ja 2 2/3, terssi\xc3\xa4\xc3\xa4nikertoja kuten 3 1/5 sek\xc3\xa4 kertaavia kuoro\xc3\xa4\xc3\xa4nikertoja. N\xc3\xa4it\xc3\xa4 ei periaatteessa k\xc3\xa4ytet\xc3\xa4 yksin\xc3\xa4\xc3\xa4n, vaan ne yhdistet\xc3\xa4\xc3\xa4n eli kombinoidaan perus\xc3\xa4\xc3\xa4nikertoihin, jolloin saadaan plenosointi. Ranskalaisten urkujen kertaavat kuorot (Fourniture) ovat yleens\xc3\xa4 matalampia ja v\xc3\xa4h\xc3\xa4kuoroisempia kuin vastaavien saksalaisten. Anches tarkoittaa kieli\xc3\xa4\xc3\xa4nikertoja, ja ne j\xc3\xa4ljittelev\xc3\xa4t orkesterin klarinetteja, fagotteja, trumpetteja ja pasuunoita. Niit\xc3\xa4 voidaan k\xc3\xa4ytt\xc3\xa4\xc3\xa4 sellaisenaan soolo\xc3\xa4\xc3\xa4nikertoina tai yhdist\xc3\xa4\xc3\xa4 antamaan plenolle t\xc3\xa4ytel\xc3\xa4isyytt\xc3\xa4. Cavaill\xc3\xa9-Collin uruissa urkuri voi kytke\xc3\xa4 p\xc3\xa4\xc3\xa4lle tai pois kokonaisen ryhm\xc3\xa4n yhdell\xc3\xa4 napinpainalluksella.'